text:
и социален съвет на ООН за осигуряване на пълна и продуктивна трудова заетост и достойни условия на труд за всички от 2006 г., към признаването на пълната и продуктивна трудова заетост и достойните условия на труд за всички като ключов елемент на устойчивото развитие във всички страни и като приоритетна цел на международното сътрудничество. Страните са решени да насърчават развитието на търговията по начин, който допринася за пълна и продуктивна трудова заетост и достойни условия на труд за всички.
 3. В съответствие със задълженията, произтичащи от членството в МОТ и Декларацията на МОТ за основните принципи и права в областта на труда и механизма за нейното прилагане, приети от Международната конференция по труда на нейното 86-то заседание в Женева през юни 1998 г., страните се ангажират да съблюдават, популяризират и ефективно да прилагат принципите относно основните права в областта на труда, а именно:
 а)
 свободата на сдружаване и ефективно признаване на правото на колективно трудово договаряне;
 б)
 премахването на всички форми на принудителен или задължителен труд;
 в)
 ефективното премахване на детския труд; и
 г)
 премахването на дискриминацията в областта на заетостта и професиите.
 Страните потвърждават ангажимента да приложат ефективно конвенциите на МОТ, които съответно Сингапур и държавите — членки на Съюза, са ратифицирали.
 4. Страните ще полагат продължителни и непрекъснати усилия за ратифицирането и ефективното прилагане на основните конвенции на МОТ и ще обменят информация в тази връзка. Страните ще обсъдят и ратифицирането и ефективното прилагане на други конвенции на МОТ, като вземат под внимание националните обстоятелства. Страните ще обменят информация в тази връзка.
 5. Страните признават, че не може да се прави позоваване на нарушаването на основните принципи и права в областта на труда и то не може да се използва по друг начин като законно сравнително предимство.
 ЧЛЕН 12.4
 Сътрудничество в областта на трудовата заетост в контекста на търговията и устойчивото развитие
 Страните признават значението на сътрудничеството по свързаните с търговията аспекти на политиките в областта на трудовата заетост с оглед на постигане на определените в настоящото споразумение цели. Страните могат да започнат дейности по сътрудничество от взаимна полза в области, които включват, но не се ограничават до:
 а)
 сътрудничество в рамките на международни форуми по аспекти на търговията и устойчивото развитие, свързани с трудовата заетост, които включват, но не се ограничават до МОТ и Форума на държавите от Азия и Европа;
 б)
 обмен на информация и споделяне на най-добри практики в области като законодателството, практиките и системите за осигуряване на съответствие и правоприлагане в областта на трудовата заетост, управление на трудови спорове, консултации в областта на трудовата заетост, сътрудничество в областта на управлението на трудовата заетост и безопасни и здравословни условия на труд;
 в)
 обмен на мнения относно положителните и отрицателните последици от прилагането на настоящото споразумение по отношение на свързаните с трудовата заетост аспекти на устойчивото развитие и начините за тяхното подсилване, предотвратяване или смекчаване, като се отчитат оценките на въздействието върху устойчивото развитие, извършени от една от страните или и от двете страни;
 г)
 обмен на мнение относно насърчаването на ратификацията на основните конвенции на


text:
МОТ и на други конвенции от взаимен интерес, както и за ефективното прилагане на ратифицираните конвенции;
 д)
 сътрудничество в областта на свързаните с търговията аспекти на Програмата на МОТ за достойни условия на труд, включително относно зависимостта между търговията и пълната и продуктивна заетост, адаптирането на пазара на труда, основните трудови стандарти, трудовата статистика, развитието на човешките ресурси и обучението през целия живот, социалната защита и социалното приобщаване, социалния диалог и равенството между половете; и
 е)
 обмен на мнения относно въздействието върху търговията на разпоредбите, нормите и стандартите в областта на трудовата заетост.
 ЧЛЕН 12.5
 Научни данни
 Всяка от страните, при изготвянето и прилагането на мерки, насочени към здравословни и безопасни условия на труд, които могат да засегнат търговията или инвестициите между страните, взима предвид съответните научни и технически данни, както и съответните международни стандарти, насоки или препоръки, ако съществуват такива, включително принципа на обезпечителните мерки, залегнал в тези международни стандарти, насоки или препоръки.
 РАЗДЕЛ В
 ТЪРГОВИЯ И УСТОЙЧИВО РАЗВИТИЕ — АСПЕКТИ, СВЪРЗАНИ С ОКОЛНАТА СРЕДА
 ЧЛЕН 12.6
 Многостранни стандарти и споразумения в областта на околната среда
 1. Страните признават значимостта на управлението на околната среда в международен план и международните споразумения в областта на околната среда като отговор на международната общност на световните или регионални проблеми в областта на околната среда и подчертават необходимостта от засилване на взаимното подпомагане между политиките, правилата и мерките в областта на търговията и околната среда. В този контекст страните ще провеждат консултации и ще си сътрудничат по съответен начин по отношение на договарянето на свързаните с търговията въпроси в областта на околната среда, представляващи взаимен интерес.
 2. Страните въвеждат по ефективен начин многостранните споразумения в областта на околната среда, по които те са страни, в своите съответни законови и подзаконови актове или други мерки и практики на тяхната територия (77).
 3. Страните потвърждават отново ангажираността си за постигане на основната цел на Рамковата конвенция на ООН по изменение на климата (наричана по-долу „РКООНИК“) и ефективното прилагане на РКООНИК, Протокола от Киото към нея и Парижкото споразумение от 12 декември 2015 г. по начин, който е в съответствие с принципите и разпоредбите на РКООНИК. Те се ангажират да работят съвместно за укрепване на многостранен, основан на правила режим съгласно РКООНИК, който доразвива решенията, приети в рамките на РКООНИК, и да подкрепят усилията за постигането на международна договореност за периода след 2020 г. относно изменението на климата съгласно РКООНИК, приложима за всички страни.
 4. Настоящото споразумение не е пречка за която и да е от страните да приема или запазва в сила мерки за прилагане на многостранни споразумения в областта на околната среда, по които тя е страна, при условие че тези мерки не се прилагат по начин, който може да представлява средство за произволна или необоснована дискриминация между страните или прикрито ограничаване на търговията.
 ЧЛЕН 12.7
 Търговията с дървен материал и изделия от дървен материал
 Страните признават значението на глобалното опазване и устойчиво управление на горите. За тази цел страните се задължават да:
 а)
 обменят информация относно подходи за насърчаване на търговията и потреблението

type: contracts

jurisdiction: EU


text:
на дървен материал и изделия от дървен материал от законно и устойчиво управлявани гори, и да повишават осведомеността за такива подходи;
 б)
 насърчават глобалното прилагане на законодателството в областта на горите и глобалното управление на горите и да се борят с търговията с незаконно добит дървен материал и изделия от такъв дървен материал, например чрез насърчаване на използването на дървен материал и изделия от дървен материал от законно и устойчиво управлявани гори, включително чрез схеми за проверка и сертифициране;
 в)
 си сътрудничат за насърчаване на ефективността на мерките или политиките, насочени към борба с търговията с незаконно добит дървен материал и изделия от такъв дървен материал; и
 г)
 насърчават ефективното използване на Конвенцията по международната търговия със застрашени видове от дивата фауна и флора (CITES) по отношение на дървесни видове, чийто природозащитен статус се счита за застрашен.
 ЧЛЕН 12.8
 Търговия с рибни продукти
 Страните признават значението на гарантирането на опазването и управлението на рибните ресурси по устойчив начин. За тази цел страните се задължават да:
 а)
 спазват дългосрочните мерки за опазване и устойчива експлоатация на рибните запаси по смисъла на международните актове, ратифицирани от съответните страни, както и принципите на Организацията на ООН за прехрана и земеделие (наричана по-долу „ФАО“) и съответните инструменти на ООН във връзка с тези въпроси;
 б)
 въведат и прилагат ефективни мерки за борба с незаконния, недеклариран и нерегламентиран (наричан по-долу „ННН“) риболов, включително като си сътрудничат с регионалните организации за управление на рибарството и прилагат своите схеми за документиране или за сертифициране на улова по отношение на износа на риба и рибни продукти, когато това е необходимо и страните също така улесняват премахването на ННН продукти в търговските потоци, както и обмен на информация относно ННН дейности;
 в)
 приемат ефективни мерки за наблюдение и контрол, за да гарантират спазването на мерките за опазване, като например подходящи мерки на пристанищната държава; и
 г)
 спазват принципите на Споразумението на ФАО за насърчаване на спазването на международните мерки за опазване и управление от риболовните кораби в открито море и спазват съответните разпоредби на Споразумението на ФАО за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов.
 ЧЛЕН 12.9
 Научни данни
 Всяка от страните, при изготвянето и прилагането на мерки, насочени към опазването на околната среда, които могат да засегнат търговията или инвестициите между страните, взима предвид научните доказателства и съответните международни стандарти, насоки или препоръки, ако съществуват такива, включително принципа на обезпечителните мерки.
 ЧЛЕН 12.10
 Сътрудничество в областта на околната среда в контекста на търговията и устойчивото развитие
 Страните признават значението на сътрудничеството по свързаните с търговията аспекти на политиките в областта на околната среда с оглед на постигане на определените в настоящото споразумение цели. Страните могат да започнат дейности по сътрудничество от взаимна полза в области, които включват, но не се ограничават до:
 а)
 обмен на мнения относно положителните и отрицателните последици от прилагането на настоящото споразумение по отношение на свързаните с околната среда аспекти на устойчивото развитие и начините за тяхното подсилване, предотвратяване или смекчаване, като се отчитат оценките


text:
на въздействието върху устойчивото развитие, извършени от една от страните или и от двете страни;
 б)
 сътрудничество в рамките на международни форуми по аспекти на търговията и устойчивото развитие, свързани с околната среда, които включват по-специално СТО, Програмата на ООН за околната среда и многостранни споразумения в областта на околната среда;
 в)
 сътрудничество с цел насърчаване на ратифицирането и ефективното прилагане на многостранните споразумения в областта на околната среда, които оказват влияние върху търговията;
 г)
 обмен на информация и сътрудничество в областта на частните и публичните схеми за сертифициране и етикетиране, включително екомаркировка и екологосъобразни обществени поръчки;
 д)
 обмен на мнения относно въздействието върху търговията на разпоредбите, нормите и стандартите в областта на околната среда;
 е)
 сътрудничество в областта на свързаните с търговията аспекти на сегашната и бъдещата международна рамка относно изменението на климата, включително начините за отстраняване на отрицателните последици от търговията върху климата, както и средствата за насърчаване на технологиите с ниски емисии на въглерод и енергийната ефективност;
 ж)
 сътрудничество в областта на свързаните с търговията аспекти на многостранните споразумения в областта на околната среда, включително митническо сътрудничество;
 з)
 сътрудничество в областта на устойчивото управление на горите за насърчаване на ефективни мерки за сертифициране на устойчиво произведен дървен материал;
 и)
 обмен на мнения относно връзката между многостранните споразумения в областта на околната среда и международните търговски правила;
 й)
 обмен на мнения относно либерализацията на екологичните стоки и услуги; и
 к)
 обмен на мнения относно опазването и управлението на живите морски ресурси.
 РАЗДЕЛ Г
 ОБЩИ РАЗПОРЕДБИ
 ЧЛЕН 12.11
 Търговия и инвестиции, с които се насърчава устойчивото развитие
 1. Страните се ангажират да продължават да полагат специални усилия за улесняване и насърчаване на търговията със и инвестициите в екологични стоки и услуги, включително чрез премахване на свързаните нетарифни пречки. Страните също така признават ползата от усилията за насърчаване на търговията със стоки, които са предмет на доброволни или частни схеми за гарантиране на устойчиво развитие, като например екомаркировка, или справедлива и етична търговия.
 2. Страните обръщат особено внимание на улесняването на премахването на пречки за търговията със или инвестициите в безвредни за климата стоки и услуги, например устойчива енергия от възобновяеми източници и свързани услуги, както и енергийноефективни продукти и услуги, включително чрез приемане на политически рамки, които спомагат за внедряване на най-добрите достъпни технологии, и чрез популяризиране на стандарти, които отговарят на екологичните и икономическите нужди и свеждат до минимум техническите пречки за търговията;
 3. Страните признават необходимостта да се гарантира, че при разработването на публичните системи за подпомагане за изкопаеми горива ще се отчита по подходящ начин необходимостта от намаляване на емисиите на парникови газове и от ограничаване на нарушенията на търговията във възможно най-голяма степен. Въпреки че параграф 2, буква б) от член 11.7 (Забранени субсидии) не се прилага по отношение на субсидиите за въгледобивната промишленост, страните преследват общата цел за постепенно намаляване на субсидиите за изкопаеми горива. Тези намалявания може да бъдат придружени от мерки за смекчаване на социалните последици, свързани с прехода към горива с ниско съдържание на въглерод. В допълнение към това и двете


text:
страни ще насърчават активно разработването на устойчива и безопасна икономика с ниски нива на въглеродни емисии, като например чрез инвестиции в енергия от възобновяеми източници и енергийно ефективни решения.
 4. При насърчаването на търговията и инвестициите, страните трябва да положат специални усилия за насърчаване на корпоративните практики за социална отговорност, предприемани на доброволни начала. В тази връзка всяка страна се позовава на съответни международни принципи, стандарти или препоръки, които тя е договорила или към които се е присъединила, като например Насоките на Организацията за икономическо сътрудничество и развитие за многонационалните предприятия, Глобалния договор на ООН и на Тристранната декларация на МОТ относно многонационалните предприятия и социалната политика. Страните се ангажират да обменят информация и да си сътрудничат за насърчаване на корпоративната социална отговорност.
 ЧЛЕН 12.12
 Запазване на равнищата на закрила
 1. Никоя от страните не може да се откаже изцяло или по друг начин да дерогира или да предложи да се откаже или по друг начин да дерогира своето законодателство в областта на околната среда и своето трудово законодателство по начин, който засяга търговията или инвестициите между страните.
 2. Всяка страна е длъжна да прилага ефективно своето законодателство в областта на околната среда и своето трудово законодателство чрез постоянни или повтарящи се действия или бездействия, когато неспазването на задължението за ефективно прилагане би засегнало търговията или инвестициите между страните.
 ЧЛЕН 12.13
 Прозрачност
 Всяка от страните гарантира, че когато мярка с общо приложение, насочена към опазване на околната среда или условията на труд може да засегне търговията и инвестициите между страните, тази мярка се развива, въвежда и прилага по прозрачен начин и с надлежно предизвестие, като се предоставя възможност на заинтересованите лица да представят становищата си, в съответствие с вътрешното законодателство на страната и тринадесета глава (Прозрачност).
 ЧЛЕН 12.14
 Преглед на въздействието върху устойчивото развитие
 1. Страните се ангажират да наблюдават, оценяват и правят преглед на въздействието от прилагането на настоящото споразумение върху устойчивото развитие, съвместно или самостоятелно, чрез своите съответни процедури за участие и институции, в съответствие с техните съществуващи практики.
 2. Страните ще обменят мнения относно методите и показателите за оценките на въздействието върху устойчивостта на търговията.
 ЧЛЕН 12.15
 Институционални структури и механизъм за наблюдение
 1. Всяка от страните определя служба в своята администрация, която да изпълнява функцията на звено за контакт с другата страна за целите на прилагането на настоящата глава.
 2. Страните създават Съвет по търговията и устойчивото развитие (наричан по-долу „Съветът“). Съветът е съставен от висши служители от администрацията на всяка от страните.
 3. Съветът провежда заседание в рамките на първите две години след датата на влизане в сила на настоящото споразумение, а след това — при необходимост, за да наблюдава прилагането на настоящата глава.
 4. Всяко заседание на Съвета включва публична сесия с участието на заинтересованите страни за обмен на възгледи по въпроси, свързани с прилагането на настоящата глава. Страните насърчават балансирано представителство на различните интереси, включително независими представителни организации на работодатели, работници, групи от предприятия, организации за защита на околната среда, както и други съответни заинтересовани страни, когато това е целесъобразно.
 5. Всяка страна


text:
създава нови или използва съществуващите консултативни механизми, за да се съветва със съответните заинтересовани страни на национално равнище за прилагането на настоящата глава, като например национални консултативни групи. В тези механизми се осигурява балансираното представителство на независими заинтересовани страни, защитаващи икономически, социални и екологични интереси. Тези заинтересовани страни включват организации на работодателите и работниците и неправителствени организации. Тези заинтересовани страни могат по своя собствена инициатива да предоставят становища или препоръки на съответните страни относно прилагането на настоящата глава.
 ЧЛЕН 12.16
 Консултации с правителствата
 1. При липса на съгласие по въпроси, произтичащи от настоящата глава, страните използват единствено процедурите, предвидени в членове 12.16 (Консултации с правителствата) и 12.17 (Експертна група). Четиридесета глава (Уреждане на спорове) и петнадесета глава (Механизъм за медиация) не се прилагат по отношение на настоящата глава.
 2. В случай на липса на съгласие, както е посочено в параграф 1, всяка от страните може да поиска консултации с другата страна, като подаде писмено искане до звеното за контакт на другата страна. Консултациите започват веднага след предаване на искане за консултации от една от страните.
 3. Страните полагат максимални усилия, за да намерят взаимнозадоволително решение на въпроса. Страните вземат предвид дейностите на МОТ или на съответните многостранни екологични организации или органи с цел насърчаване на засилено сътрудничество и съгласуваност между работата на страните и тези организации. Когато е целесъобразно страните могат при взаимно съгласие да потърсят мненията на тези организации или органи, или на всяко лице или орган, които страните счетат за подходящи за цялостното разглеждане на въпроса.
 4. Ако една от страните счита, че е необходимо въпросът да бъде допълнително обсъден, тази страна може да поиска свикването на Съвета с цел разглеждане на въпроса, като предаде писмено искане на звеното за контакт на другата страна. Съветът се свиква незабавно и се стреми да договори решение на въпроса.
 5. Когато е целесъобразно, Съветът може да се консултира със съответните заинтересовани страни.
 6. Всяко решение, постигнато от Съвета по такъв въпрос, следва да бъде публично оповестено, освен ако Съветът не реши друго.
 ЧЛЕН 12.17
 Експертна група
 1. По отношение на всеки въпрос, на който Съветът не е намерил задоволително решение в срок от 120 дни от подаването на искане за свикване на Съвета с цел разглеждане на този въпрос, в съответствие с параграф 4 на член 12.16 (Консултации с правителствата), или по-дълъг период, уговорен от двете страни, дадена страна може да подаде писмено искане до звеното за контакт на другата страна за учредяване на експертна група, която да разгледа въпроса.
 2. На първото заседание след влизането в сила на настоящото споразумение Съветът приема процедурните правила за работата на експертната група, като се позовава на приложимите процедурни правила в приложение 14-А. По отношение на настоящия член се прилагат принципите на приложение 14-Б.
 3. На първото си заседание след влизането в сила на настоящото споразумение Съветът съставя списък от най-малко дванадесет лица, които желаят и могат да участват в експертната група. В този списък се включват три подсписъка: по един подсписък за всяка страна и един подсписък с лица, които не са граждани


text:
на нито една от страните и които да изпълняват функцията на председатели на експертната група. Всяка страна предлага поне четири лица, които могат да участват като експерти въз основа на нейния собствен подсписък. Всяка от страните предлага също най-малко две лица, които да бъдат включени в подсписъка с председателите със съгласието на двете страни. По време на заседанията си Съветът преразгледа списъка и гарантира, че той е поддържан поне на равнището на дванадесет лица.
 4. В списъка, посочен в параграф 3, са включени физически лица със специализирани познания или опит по въпросите, засегнати в настоящата глава, трудовото законодателство и законодателството в областта на околната среда или уреждането на спорове, възникващи по силата на международни споразумения. Тези лица трябва да са независими, да изпълняват функциите си в качеството си на частни лица, да не приемат инструкции от нито една организация или правителство по отношение на разглежданите въпроси, нито пък да са свързани с правителството на Сингапур или правителството на която и да е от държавите — членки на Съюза, или със Съюза.
 5. Дадена експертна група се състои от трима членове, освен ако страните не са се договорили за друго. В срок от 30 дни от датата на получаване от отговарящата страна на искане за учредяване на експертна група, страните провеждат консултации по между си, за да постигнат споразумение относно нейния състав. В случай че страните не могат да се договорят за състава на експертната група в рамките на този първоначален срок, те могат да изберат председателя от подсписъка, посочен в параграф 3, по взаимно съгласие или ако не могат да постигнат такова в рамките на още седем дни, чрез жребий. Всяка страна избира един експерт, отговарящ на изискванията по параграф 4, в рамките на 44 дни от получаването от отговарящата страна на искане за учредяване на експертна група. Страните могат да се споразумеят за избора на друг експерт, отговарящ на изискванията по параграф 4, който да участва в експертната група. В случай че съставът на експертната група не е попълнен в рамките на 44 дни от датата на получаване от отговарящата страна на искане за учредяване на експертна група, останалите експерти се избират в рамките на седем дни чрез жребий между лицата от подсписъка/подсписъците, посочен(и) в параграф 3, предложени от страната или страните, която/които не е/са завършили процедурата. В случай че такъв списък все още не е изготвен, експертите се избират чрез жребий измежду лицата, които официално са били предложени от едната или и от двете страни. Датата на учредяване на експертната група е датата, на която е избран последният от тримата експерти.
 6. Освен ако страните не се договорят за друго в рамките на седем дни от датата на учредяване на експертната група, мандатът на експертната група се състои в следното:
 „Да разглежда, в светлината на съответните разпоредби на главата относно търговията и устойчивото развитие, въпроса, посочен в искането за учредяване на експертна група, и да изготви доклад в съответствие с параграф 8 на член 12.17 (Експертна група), като отправи препоръки за решаването на въпроса“.
 7. Експертната група може


text:
да получава информация от всякакви източници, които счита за подходящи. По въпроси, свързани със спазването на многостранни споразумения, както е предвидено в членове 12.3 (Многостранни трудови стандарти и споразумения) и 12.6 (Многостранни стандарти и споразумения в областта на околната среда), експертната група търси информация и съвет от МОТ или от органи, учредени по силата на многостранни споразумения за околната среда. Всяка информация, получена по настоящия параграф, се оповестява и на двете страни и им се предоставя възможност да изразят становища.
 8. Експертната група представя междинен и окончателен доклад на страните. Тези доклади съдържат установените факти, приложимостта на съответните разпоредби и обосновка на всяко заключение или препоръка. Експертната група изготвя междинен доклад, който представя на страните не по-късно от 90 дни от датата на учредяването си. Всяка страна може да представи на експертната група писмени коментари относно междинния доклад. След като разгледа всички писмени коментари, експертната група може да промени доклада и да проведе всякакви допълнителни проучвания, които счита за целесъобразни. Експертната група изготвя окончателен доклад, който представя на страните не по-късно от 150 дни от датата на учредяването си. Когато счита, че посочените в настоящия параграф срокове не могат да бъдат спазени, председателят на експертната група уведомява писмено страните, като посочва причините за закъснението и датата, на която експертната група предвижда да представи своя междинен или окончателен доклад. Експертната група изготвя окончателния доклад не по-късно от 180 дни след датата на учредяването си, освен ако страните не са се договорили за друго. Този окончателен доклад се оповестява публично, освен ако страните не решат друго.
 9. Страните обсъждат прилагането на подходящи мерки, като вземат предвид доклада и препоръките на експертната група. Съответната страна информира своите заинтересовани лица чрез консултативните механизми, посочени в параграф 5 на член 12.15 (Институционални структури и механизъм за наблюдение), както и другата страна за своите решения относно действия или мерки, които трябва да бъдат предприети, не по-късно от три месеца след представянето на доклада на страните. Последващите действия по доклада и препоръките на експертната група се наблюдават от Съвета. Заинтересованите лица могат да представят забележки на Съвета в това отношение.
 ГЛАВА ТРИНАДЕСЕТА
 ПРОЗРАЧНОСТ
 ЧЛЕН 13.1
 Определения
 За целите на настоящата глава:
 а)
 „мярка с общо приложение“ означава законови и подзаконови актове, съдебни решения, процедури и административни решения, които биха могли да окажат влияние върху всеки един въпрос, попадащ в обхвата на настоящото споразумение, но не включва решение, което се прилага към конкретно лице; и
 б)
 „заинтересовано лице“ означава всяко физическо или юридическо лице, на което могат да бъдат предоставени каквито и да било права или задължения по силата на мерки с общо приложение.
 ЧЛЕН 13.2
 Цели и обхват
 1. Като признават въздействието, което тяхната съответна регулаторна среда може да окаже върху търговията и инвестициите помежду им, страните се стремят към прозрачна и предсказуема регулаторна среда за икономическите оператори, включително за малките икономически оператори, които извършват търговска дейност на техните територии.
 2. Страните, като потвърждават своите съответни ангажименти по Споразумението за СТО, с настоящото споразумение формулират разяснения и усъвършенствани механизми за прозрачност, консултации и по-добро управление на мерките


text:
с общо приложение.
 ЧЛЕН 13.3
 Публикуване на мерките с общо приложение
 1. Всяка от страните гарантира по отношение на мерките с общо приложение, че:
 а)
 те са предоставени на всички заинтересовани лица по недискриминационен начин чрез официално предназначено за тази цел средство, а в случаите, в които това е изпълнимо и възможно, чрез електронно средство по начин, който да даде възможност на заинтересованите лица и на другата страна да се запознаят с тях;
 б)
 доколкото е възможно, се предоставя обяснение на целите и причините за налагане на тези мерки; и
 в)
 се осигурява достатъчно време между датата на публикуване и датата на влизане в сила на тези мерки, освен когато това не е възможно поради тяхната спешност.
 2. Всяка от страните:
 а)
 се стреми да публикува предварително всяко предложение за приемане или изменение на всякакви мерки с общо приложение, включително обяснение за целта и основанието за предложението;
 б)
 предоставя разумни възможности на заинтересованите лица да представят коментарите си във връзка с предложените мерки, като дава по-специално достатъчно време за оползотворяване на тези възможности; и
 в)
 се стреми да вземе под внимание коментарите, получени от заинтересованите лица във връзка с предложените мерки.
 ЧЛЕН 13.4
 Запитвания и звена за контакт
 1. За да се улесни ефективното прилагане на настоящото споразумение и комуникацията между страните по всички въпроси от обхвата на настоящото споразумение, всяка страна определя звено за контакт при влизането в сила на настоящото споразумение.
 2. По искане на една от страните звеното за контакт на другата страна посочва службата или служителя, отговарящ/а за всякакви конкретни въпроси, свързани с прилагането на настоящото споразумение, и предоставя необходимото съдействие за улесняване на комуникацията със страната, отправила искането.
 3. Всяка от страните установява или поддържа подходящи механизми за отговаряне на запитвания, отправени от заинтересовани лица от другата страна по отношение на предложени или влезли в сила мерки с общо приложение, както и по отношение на тяхното прилагане. Запитванията могат да бъдат отправяни чрез звената за контакт, създадени по силата на параграф 1, или чрез използването на всякакви други механизми, по целесъобразност.
 4. Страните признават, че отговорът, предвиден в параграф 3, не може да бъде окончателен или правно обвързващ, а се дава единствено с информативна цел, освен ако не е предвидено друго в техните законови и подзаконови актове.
 5. Исканията или информацията по настоящия член се предават на другата страна посредством съответните звена за контакт, предвидени в параграф 1.
 6. По искане на една от страните другата страна незабавно предоставя информация и отговаря на въпроси, отнасящи се до всяка една действаща или предложена мярка с общо приложение, за която отправящата искането страна счита, че би могла да засегне действието на настоящото споразумение, независимо от това дали отправящата искането страна е била уведомена предварително за тази мярка.
 7. Всяка от страните поддържа или създава подходящ механизъм с цел търсене на ефикасно разрешаване на проблемите на заинтересованите лица от другата страна, които биха могли да произтекат от прилагането на мярка с общо приложение. Тези процеси трябва да бъдат лесно достъпни, ограничени във времето, ориентирани към постигането на конкретни


text:
резултати и прозрачни. Те не засягат нито една процедура по обжалване или преразглеждане, която страните установяват или поддържат. Освен това те не засягат правата и задълженията на страните съгласно четиринадесета глава (Уреждане на спорове) и петнадесета глава (Механизъм за медиация).
 8. Информацията, предоставена съгласно настоящия член, не засяга преценката дали мярката е съвместима с настоящото споразумение.
 ЧЛЕН 13.5
 Административни производства
 С оглед на управлението по последователен, безпристрастен и разумен начин на всички мерки с общо приложение, всяка от страните при прилагането на тези мерки спрямо конкретни лица, стоки или услуги от другата страна в конкретни случаи:
 а)
 когато производството започне, се стреми да предостави на заинтересованите лица от другата страна, които са пряко засегнати от това производство, разумно предизвестие в съответствие със своите процедури, , включително описание на естеството на производството, посочване на правното основание, по силата на което е започнато производството и общо описание на всички спорни въпроси;
 б)
 предоставя на такива заинтересовани лица разумна възможност за представяне на факти и доводи в подкрепа на техните позиции преди предприемането на окончателно административно действие, доколкото времето, естеството на производството и общественият интерес позволяват това; и
 в)
 гарантира, че прилаганите от нея процедури са основани на нейното законодателство и го спазват.
 ЧЛЕН 13.6
 Преглед на административните действия
 1. Всяка от страните в съответствие със собственото си вътрешно законодателство създава или поддържа общи, квазисъдебни или административни съдилища или процедури с цел извършване на незабавно преразглеждане и, когато има основания за това, коригиране на административни действия (78), свързани с въпроси, попадащи в обхвата на настоящото споразумение. Тези съдилища са безпристрастни и независими от службата или органа, оправомощени да извършват административното правоприлагане, и нямат съществен интерес към резултата от разглеждания въпрос.
 2. Всяка от страните гарантира, че във всички тези съдилища или в рамките на тези процедури, на страните по производството имат право на:
 а)
 разумна възможност за подкрепа или защита на техните съответни позиции; и
 б)
 решение, основано на доказателствата и представената документация или, ако това се изисква от законодателството на страната, документацията, събрана от административния орган.
 3. Всяка от страните гарантира, че решението по параграф 2, при условията на обжалване или допълнително преразглеждане съгласно предвиденото в нейното законодателство, се прилага от и определя практиката на службата или органа по отношение на спорното административно действие.
 ЧЛЕН 13.7
 Качество и резултати от прилагането на нормативната уредба и добро административно поведение
 1. Страните се договарят да си сътрудничат за насърчаване на качеството на нормативната уредба и резултатите от нейното прилагане в рамките на съответните си регулаторни политики чрез обмен на информация и най-добри практики.
 2. Страните се присъединяват към принципите на добро административно поведение и се споразумяват да си сътрудничат в рамките на съответните си администрации за насърчаването на такова поведение, включително чрез обмен на информация и най-добри практики.
 ЧЛЕН 13.8
 Специални правила
 Специалните правила, предвидени в други глави от настоящото споразумение и свързани с предмета на настоящата глава, се прилагат с предимство, доколкото се различават от разпоредбите на настоящата глава.
 ГЛАВА ЧЕТИРИНАДЕСЕТА
 УРЕЖДАНЕ НА СПОРОВЕ
 РАЗДЕЛ А
 ЦЕЛ И ОБХВАТ
 ЧЛЕН 14.1
 Цел
 Целта


text:
на настоящата глава е да се установи ефективен и ефикасен механизъм за предотвратяване и уреждане на спорове между страните относно тълкуването и прилагането на настоящото споразумение с оглед постигане на взаимноприемливо решение, когато това е възможно.
 ЧЛЕН 14.2
 Обхват
 Настоящата глава се прилага по отношение на всеки спор относно тълкуването и прилагането на разпоредбите на настоящото споразумение, освен ако изрично е предвидено друго.
 РАЗДЕЛ Б
 КОНСУЛТАЦИИ
 ЧЛЕН 14.3
 Консултации
 1. Страните полагат усилия да разрешат всеки спор относно тълкуването и прилагането на разпоредбите, посочени в член 14.2 (Обхват), като започват добросъвестни консултации с цел постигане на взаимноприемливо решение.
 2. Всяка от страните може да поиска провеждане на консултации, като изпраща до другата страна писмено искане с копие до Комитета по търговията, в което се посочват причините за искането на консултации, включително описание на мерките, предмет на спора, приложимите разпоредби, посочени в член 14.2 (Обхват), както и причините за считането на мерките за несъвместими с тези разпоредби.
 3. Консултациите се провеждат в рамките на 30 дни от датата на получаване на искането, като, освен ако страните не са се договорили за друго, това се извършва на територията на страната ответник. Консултациите се считат за приключени след изтичане на 60 дни от датата на получаване на искането, освен ако страните не се договорят да ги продължат. Консултациите са поверителни и не накърняват правата на която и да било страна при каквито и да било по-нататъшни действия.
 4. Консултациите по спешни въпроси, включително тези, които са свързани с малотрайни и, когато е целесъобразно, сезонни стоки или услуги, се провеждат в рамките на 15 дни от датата на получаване на искането и се считат за приключени след изтичане на 30 дни от датата на получаване на искането, освен ако страните не са се договорили за друго.
 5. Ако страната, до която е отправено искането, не отговори на искането за консултации в рамките на десет дни от датата на получаването му или ако консултации не бъдат проведени в сроковете, предвидени съответно в параграф 3 или параграф 4, или ако консултациите са приключили, без да се стигне до решение по взаимно съгласие, страната ищец може да поиска сформирането на арбитражен комитет в съответствие с член 14.4 (Започване на арбитражната процедура).
 РАЗДЕЛ В
 ПРОЦЕДУРИ ПО УРЕЖДАНЕ НА СПОРОВЕ
 ПОДРАЗДЕЛ А
 ПРОЦЕДУРИ ЗА АРБИТРАЖ
 ЧЛЕН 14.4
 Започване на арбитражната процедура
 1. Когато страните не успеят да решат спора посредством консултации, както е предвидено в член 14.3 (Консултации), страната ищец може да поиска сформирането на арбитражен комитет в съответствие с настоящия член.
 2. Искането за сформиране на арбитражен комитет се отправя в писмен вид до страната ответник и до Комитета по търговията. Страната ищец посочва в своето искане конкретната спорна мярка и обяснява защо такава мярка представлява нарушение на разпоредбите, посочени в член 14.2 (Обхват), по начин, който е достатъчен да покаже ясно правното основание за иска.
 ЧЛЕН 14.5
 Сформиране на арбитражния комитет
 1. Арбитражният комитет се състои от трима арбитри.
 2. В срок от пет дни от датата на получаване от страната ответник на искането, посочено в параграф


text:
1 от член 14.4 (Започване на арбитражната процедура), страните провеждат консултации, за да постигнат споразумение относно състава на арбитражния комитет.
 3. В случай че страните не могат да постигнат съгласие относно избора на председател на арбитражния комитет в рамките на десет дни от започването на посочените в параграф 2 консултации, председателят на Комитета по търговията или негов представител в рамките на 20 дни от започването на консултациите, посочени в параграф 2, избира един арбитър, който ще изпълнява функциите на председател, чрез жребий от списъка, посочен в параграф 1 на член 14.20 (Списъци на арбитрите).
 4. В случай че страните не могат да постигнат съгласие по отношение на арбитрите в рамките на десет дни от започването на консултациите, посочени в параграф 2:
 а)
 всяка страна може да избере един арбитър, който няма да действа като председател, от лицата в списъка, изготвен съгласно параграф 2 от член 14.20 (Списъци на арбитрите), в рамките на 15 дни от започването на консултациите, посочени в параграф 2; и
 б)
 ако някоя от страните не успее да избере арбитър по параграф 4, буква а), председателят на Комитета по търговията или негов представител избира останалите арбитри чрез жребий измежду лицата, предложени от страната в съответствие с параграф 2 на член 14.20 (Списъци на арбитрите), в срок от 20 дни от започването на консултациите, посочени в параграф 2.
 5. В случай че списъкът, предвиден в параграф 2 на член 14.20 (Списъци на арбитрите), не е готов в срока, изискван съгласно параграф 4:
 а)
 ако и двете страни са предложили лица в съответствие с параграф 2 на член 14.20 (Списъци на арбитрите), всяка страна може да избере един арбитър, който няма да действа като председател, измежду предложените лица в срок от 15 дни от започването на консултациите, посочени в параграф 2. Ако една от страните не успее да избере арбитър, председателят на Комитета по търговията или негов представител избира арбитър чрез жребий измежду лицата, предложени от страната, която не е успяла да избере свой арбитър; или
 б)
 ако само една страна е предложила лица в съответствие с параграф 2 на член 14.20 (Списъци на арбитрите), всяка страна може да избере един арбитър, който няма да действа като председател, измежду предложените лица в срок от 15 дни от започването на консултациите, посочени в параграф 2. Ако една от страните не успее да избере арбитър, председателят на Комитета по търговията или негов представител избира арбитър чрез жребий измежду предложените лица.
 6. В случай че списъкът, предвиден в параграф 1 на член 14.20 (Списъци на арбитрите), не е готов в срока за целите на параграф 3, председателят се избира с жребий измежду бивши членове на Апелативния орган на СТО, като той не може да бъде физическо лице от една от страните.
 7. Датата на сформиране на арбитражния комитет е датата, на която е избран последният от тримата арбитри.
 8. Смяната на арбитри се извършва единствено поради причините и съгласно процедурите, изложени в правила 19—25 от приложение 14-A.
 ЧЛЕН 14.6
 Предварително заключение относно спешността
 По искане на страна арбитражният комитет дава предварително заключение


text:
в срок от десет дни от своето сформиране за това дали смята случая за спешен.
 ЧЛЕН 14.7
 Междинен доклад на комитета
 1. Арбитражният комитет представя на страните междинен доклад, съдържащ неговите фактически констатации, приложимостта на съответните разпоредби от настоящото споразумение и съществените основания за констатациите и препоръките, не по-късно от 90 дни от датата на сформиране на арбитражния комитет. Когато арбитражният комитет счита, че този срок не може да бъде спазен, председателят на арбитражния комитет трябва да уведоми писмено страните и Комитета по търговията, като посочи причините за закъснението и датата, на която арбитражният комитет предвижда да представи своя междинен доклад. При никакви обстоятелства арбитражният комитет не следва да представи междинния доклад по-късно от 120 дни след датата на сформирането си.
 2. Всяка от страните може да отправи писмено искане арбитражният комитет да направи преглед на конкретни аспекти на междинния доклад в срок от 30 дни от неговото съобщаване.
 3. При неотложни случаи, включително тези, които са свързани с бързо развалящи се стоки, или — когато е целесъобразно — сезонни стоки или услуги, арбитражният комитет полага максимални усилия, за да представи своя междинен доклад в рамките на наполовина по-кратък срок от позволения срок по параграф 1, като всяка от страните може да подаде писмено искане до арбитражния комитет за преразглеждане на конкретни аспекти от междинния доклад в рамките на 15 дни от неговото съобщаване.
 4. След като разгледа всички писмени коментари на страните, свързани с междинния доклад, арбитражният комитет може да измени своя доклад и да проведе допълнителни проучвания, ако счита това за целесъобразно. Констатациите от окончателното решение на арбитражния комитет включват достатъчна обосновка на доводите, изтъкнати по време на междинния етап, и дават ясен отговор на писмените коментари на двете страни.
 ЧЛЕН 14.8
 Решение на арбитражния комитет
 1. Арбитражният комитет обявява своето решение на страните и на Комитета по търговията в срок от 150 дни от датата на сформиране на арбитражния комитет. Когато се счита, че този срок не може да бъде спазен, председателят на арбитражния комитет уведомява писмено страните и Комитета по търговията, като посочва причините за закъснението и датата, на която комитетът предвижда да постанови своето решение. При никакви обстоятелства арбитражният комитет не следва да постанови решението по-късно от 180 дни след датата на сформирането си.
 2. При неотложни случаи, включително тези, които са свързани с бързо развалящи се стоки или — когато е целесъобразно — сезонни стоки или услуги, арбитражният комитет полага максимални усилия, за да постанови своето решение в срок от 75 дни от датата на сформирането си. При никакви обстоятелства арбитражният комитет не следва да постанови решението по-късно от 90 дни след датата на сформирането си.
 ПОДРАЗДЕЛ Б
 ИЗПЪЛНЕНИЕ
 ЧЛЕН 14.9
 Изпълнение на решението на арбитражния комитет
 Всяка от страните взема необходимите мерки за добросъвестно изпълнение на решението на арбитражния комитет и страните се стремят към постигане на съгласие за срока, в който да се изпълни решението.
 ЧЛЕН 14.10
 Разумен срок за изпълнение
 1. Не по-късно от 30 дни след получаването на уведомлението за решението на арбитражния комитет на страните, страната ответник уведомява страната


text:
ищец и Комитета по търговията за срока, който ще ѝ е необходим за изпълнение решението на арбитражния комитет (наричан по-нататък „разумен срок“), ако не е възможно незабавно изпълнение.
 2. В случай на несъгласие между страните относно това, кое представлява разумен срок за изпълнение на решението на арбитражния комитет, страната ищец подава в рамките на 20 дни от получаването на уведомлението, направено съгласно параграф 1 от страната ответник, писмено искане до първоначалния арбитражен комитет да определи разумния срок. За искането се уведомяват едновременно другата страна и Комитетът по търговията. Първоначалният арбитражен комитет обявява своето решение на страните и Комитета по търговията в срок от 20 дни от датата на подаване на искането.
 3. В случай че който и да било член на първоначалния арбитражен комитет вече не е на разположение, се прилагат процедурите, посочени в член 14.5 (Сформиране на арбитражния комитет). Срокът за постановяване на решението е 35 дни от датата на подаване на искането, посочено в параграф 2.
 4. Страната ответник уведомява в писмен вид страната ищец за напредъка, постигнат от нея при изпълнение на решението на арбитражния комитет най-малко един месец преди изтичането на разумния срок за изпълнение.
 5. Разумният срок може да бъде удължен по взаимно съгласие на страните.
 ЧЛЕН 14.11
 Преразглеждане на мерките, приети с цел изпълнение на решението на арбитражния комитет
 1. Преди изтичането на разумния срок страната ответник уведомява страната ищец и Комитета по търговията за мерките, които е приела с цел изпълнение на решението на арбитражния комитет.
 2. В случай на несъгласие между страните относно съществуването или съвместимостта на мерки, съобщени съгласно параграф 1, с посочените в член 14.2 (Обхват) разпоредби, страната ищец може да отправи писмено искане до арбитражния комитет да се произнесе по въпроса. В това искане се посочва конкретната спорна мярка и разпоредбите, посочени в член 14.2 (Обхват), с които страната смята, че мярката не е в съответствие, по начин, който е достатъчен да покаже ясно правното основание за иска. В това искане се обяснява и причината, поради която въпросната мярка е несъвместима с разпоредбите, посочени в член 14.2 (Обхват). Първоначалният арбитражен комитет обявява своето решение в срок от 45 дни от датата на подаване на искането.
 3. В случай че който и да било член на първоначалния арбитражен комитет вече не е на разположение, се прилагат процедурите, посочени в член 14.5 (Сформиране на арбитражния комитет). Срокът за постановяване на решението е 60 дни от датата на подаване на искането, посочено в параграф 2.
 ЧЛЕН 14.12
 Временни мерки в случай на неизпълнение
 1. Ако страната ответник не съобщи мярката, която е приела, за да изпълни решението на арбитражния комитет, преди изтичането на разумния срок или ако арбитражният комитет постанови, че не е приета каквато и да било мярка или че мярката, съобщена съгласно параграф 1 на член 14.11 (Преразглеждане на мерките, приети с цел изпълнение на решението на арбитражния комитет), е несъвместима със задълженията на страната по смисъла на разпоредбите, посочени в член 14.2 (Обхват), страната ответник започва преговори със страната ищец с цел постигане на взаимноприемливо споразумение за компенсация.
 2.


text:
Ако в срок от 30 дни от края на разумния срок или 30 дни от датата на приемането на решението на арбитражния комитет по член 14.11 (Преразглеждане на мерките, приети с цел изпълнение на решението на арбитражния комитет), което гласи, че не е приета каквато и да било мярка с цел изпълнение на решението на арбитражния комитет, или че мярката, приета с цел изпълнение на това решение, е несъвместима с разпоредбите, посочени в член 14.2 (Обхват), не бъде постигнато споразумение за компенсация, страната ищец има право, след като уведоми другата страна и Комитета по търговията, да преустанови изпълнението на задълженията, произтичащи от посочените в член 14.2 (Обхват) разпоредби, в степен, равностойна на дължащите се на нарушението пропуснати ползи или причинени вреди. В уведомлението се посочва степента на изпълнение на задълженията, които страната ищец възнамерява да преустанови. Страната ищец може да приложи преустановяването във всеки момент след изтичането на десет дни от датата на получаване на уведомлението от страната ответник, освен ако последната е поискала арбитраж съгласно параграф 3.
 3. Ако страната ответник счита, че степента на преустановяване на изпълнението на задълженията не е равностойна на дължащите се на нарушението пропуснати ползи или причинени вреди, тя може да отправи писмено искане до първоначалния арбитражен комитет да се произнесе по въпроса. Страната ищец и Комитетът по търговията се уведомяват за това искане преди изтичането на срока от десет дни, посочен в параграф 2. Първоначалният арбитражен комитет, след като се допита до мнението на експерти, ако счете това за необходимо, уведомява в рамките на 30 дни от датата на отправянето на искането страните и Комитета по търговията относно решението си за степента на преустановяване на изпълнението на задължения. Изпълнението на задълженията не се преустановява, докато първоначалният арбитражен комитет не е съобщил решението си, и всяко преустановяване е в съответствие с решението на арбитражния комитет.
 4. В случай че който и да било член на първоначалния арбитражен комитет вече не е на разположение, се прилагат процедурите, посочени в член 14.5 (Сформиране на арбитражния комитет). Срокът за приемане на решението е 45 дни от датата на подаване на искането, посочено в параграф 3.
 5. Преустановяването на изпълнението на задълженията е временно и не се прилага, след като:
 а)
 страните са постигнали взаимноприемливо решение в съответствие с член 14.15 (Взаимноприемливо решение); или
 б)
 страните са постигнали съгласие по въпроса дали мярката, съобщена съгласно параграф 1 на член 14.13 (Преразглеждане на мерките, приети с цел изпълнение, след преустановяване на изпълнението на задължения), води до съобразяване на страната ответник с разпоредбите, посочени в член 14.2 (Обхват); или
 в)
 мярката, за която е установено, че е несъвместима с разпоредбите, посочени в член 14.2 (Обхват), е била оттеглена или изменена, така че да бъде в съответствие с тези разпоредби, както е предвидено съгласно параграф 2 на член 14.13 (Преразглеждане на мерките, приети с цел изпълнение, след преустановяване на изпълнението на задължения).
 ЧЛЕН 14.13
 Преглед на мярка, предприета с цел изпълнение след преустановяване на изпълнението на задължения
 1. Страната ответник уведомява страната ищец и Комитета по търговията за всички мерки, които


text:
е приела, за да изпълни решението на арбитражния комитет, както и за искането си за отмяна на преустановяването на изпълнението на задължения, прилагано от страната ищец.
 2. Ако страните не постигнат споразумение относно това дали с мярката, за която е направено уведомление, страната ответник изпълнява разпоредбите, посочени в член 14.2 (Обхват), в срок от 30 дни от датата на получаване на уведомлението, страната ищец се обръща с писмено искане до първоначалния арбитражен комитет да се произнесе по въпроса. За искането се уведомяват едновременно другата страна и Комитетът по търговията. Решението на арбитражния комитет се съобщава на страните и на Комитета по търговията в срок от 45 дни от датата на подаване на искането. Ако арбитражният комитет постанови, че дадена мярка, приета с цел изпълнение, е в съответствие с разпоредбите, посочени в член 14.2 (Обхват), преустановяването на изпълнението на задължения се прекратява.
 ПОДРАЗДЕЛ В
 ОБЩИ РАЗПОРЕДБИ
 ЧЛЕН 14.14
 Спиране и прекратяване на процедурите за арбитраж
 1. При писмено искане от двете страни арбитражният комитет спира работата си по всяко време за период, за който е налице съгласието и на двете страни и който не надвишава дванадесет месеца. Арбитражният комитет подновява работата си при изтичането на този така договорен период въз основа на писмено искане от страната ищец или преди изтичането на този така договорен период въз основа на писмено искане от двете страни. Ако страната ищец не поиска подновяването на работата на арбитражния комитет преди изтичането на така договорения период, процедурата по уреждане на спорове, започната съгласно настоящия раздел, се счита за прекратена. При спазване на член 14.21 (Връзка със задълженията, поети в рамките на СТО), преустановяването и прекратяването на работата на арбитражния комитет не накърняват правата на никоя от страните в други процедури.
 2. Страните могат по всяко време да се споразумеят в писмена форма да прекратят процедурата по уреждане на спорове, започната в съответствие с настоящия раздел.
 ЧЛЕН 14.15
 Взаимноприемливо решение
 Страните могат да стигнат до взаимноприемливо решение на спор по настоящата глава по всяко време. Те уведомяват Комитета по търговията и арбитражния комитет за всяко такова решение. Ако за решението се изисква одобрение съгласно приложимите вътрешни процедури на някоя от страните, това изискване се посочва в уведомлението, а процедурата по уреждане на спорове, открита съгласно настоящия раздел, се спира. Ако не се изисква такова одобрение или при уведомяване за завършването на такива вътрешни процедури, процедурата се прекратява.
 ЧЛЕН 14.16
 Процедурен правилник
 1. Процедурите по уреждане на спорове по настоящата глава се уреждат съгласно приложение 14-А.
 2. Всички заседания на арбитражния комитет са публични в съответствие с приложение 14-А.
 ЧЛЕН 14.17
 Представяне на информация
 1. По искане на някоя от страните или по собствена инициатива арбитражният комитет може да получи информация от всеки един източник, включително от страните по спора, ако сметне това за необходимо за своята работа. Арбитражният комитет има също така правото да потърси съответното становище на експерти, когато смята това за целесъобразно. Арбитражният комитет се допитва до страните преди избора на такива експерти. Всяка информация, получена по този начин, трябва да бъде оповестена на страните и


text:
те могат да представят своите коментари по въпроса.
 2. Заинтересовани физически и юридически лица от страните имат право да представят становища amicus curiae на арбитражния комитет в съответствие с приложение 14-А.
 ЧЛЕН 14.18
 Правила на тълкуване
 Арбитражният комитет тълкува разпоредбите, посочени в член 14.2 (Обхват), в съответствие с обичайните правила за тълкуване на международното публично право, включително правилата, кодифицирани във Виенската конвенция за правото на договорите. Когато задължение по силата на настоящото споразумение е идентично със задължение по силата на Споразумението за СТО, арбитражният комитет взема предвид всяко относимо тълкуване, установено в решенията на Органа за уреждане на спорове на СТО (наричан по-долу „ОУС“). Решенията на арбитражния комитет не могат да разширяват или ограничават правата и задълженията, предвидени в посочените в член 14.2 (Обхват) разпоредби.
 ЧЛЕН 14.19
 Решения на арбитражния комитет
 1. Арбитражният комитет полага всички усилия за вземане на решения с консенсус. Ако не може да се стигне обаче до вземане на решение с консенсус, спорният въпрос се решава с мнозинство на гласовете.
 2. Всяко решение, произнесено от арбитражния комитет, има задължителна сила за страните и не поражда никакви права или задължения за физическите или юридическите лица. Решението съдържа установените факти, приложимостта на съответните разпоредби, посочени в член 14.2 (Обхват), и обосновката на всяка констатация или заключение, които се правят в него. Комитетът по търговията оповестява публично решението на арбитражния комитет в неговата цялост, освен ако реши да не го прави, за да осигури поверителността на всяка информация, посочена от която и да било от страните като поверителна.
 РАЗДЕЛ Г
 ОБЩИ РАЗПОРЕДБИ
 ЧЛЕН 14.20
 Списъци на арбитрите
 1. При влизането в сила на настоящото споразумение страните съставят списък с пет лица, които желаят и са способни да изпълняват функциите на председателя на арбитражния комитет, посочен в член 14.5 (Сформиране на арбитражния комитет).
 2. До шест месеца след датата на влизане в сила на настоящото споразумение Комитетът по търговията съставя списък с поне десет лица, които желаят и могат да изпълняват функцията на арбитри. След влизането в сила на настоящото споразумение всяка от страните предлага поне пет лица, които да изпълняват функцията на арбитри.
 3. Комитетът по търговията ще следи за поддържането на списъка с лица, които да изпълняват функциите на председатели или арбитри, съставен съответно съгласно параграфи 1 и 2.
 4. Арбитрите трябва да имат специализирани познания или опит в областта на правото и международната търговия или в уреждането на спорове, възникнали във връзка с международни споразумения за търговия. Те трябва да са независими, да изпълняват функциите лично и да не са свързани с правителството на някоя от страните, както и да спазват приложение 14-Б.
 ЧЛЕН 14.21
 Връзка със задълженията, поети в рамките на СТО
 1. Използването на разпоредбите на настоящата глава за уреждане на спорове не засяга действията, предприети в рамките на СТО, включително процедурите по уреждане на спорове.
 2. Независимо от разпоредбите на параграф 1, когато страна е започнала процедура за уреждане на спор по отношение на определена мярка съгласно настоящата глава или съгласно Споразумението за СТО, тя не може да започне процедура за уреждане на спор


text:
относно същата мярка пред другата организация, докато не приключи първата процедура. Освен това никоя от страните не може да започне процедура по уреждане на спорове по силата на настоящата глава и по Споразумението за СТО, освен ако предмет на спора са коренно различни задължения по двете споразумения или освен ако избраният орган не съумее, по причини от процедурен или юрисдикционен характер, да достигне до констатации по искането за компенсация във връзка с неизпълнението на такова задължение, при условие че невъзможността на органа да се произнесе не е резултат от непредприемането на целесъобразни действия от страна по спора.
 3. За целите на параграф 2:
 а)
 процедурата по уреждане на спорове съгласно Споразумението за СТО се счита за започната с искането на страна за сформиране на комитет съгласно член 6 от ДППУС и се счита за приключила, когато ОУС одобри доклада на комитета и доклада на Апелативния орган, в зависимост от случая, съгласно член 16 и член 17, параграф 14 от ДППУС; и
 б)
 процедурата по уреждане на спорове по силата на настоящата глава се счита за започната с искането на страна за сформиране на комитет съгласно параграф 1 на член 14.4 (Започване на арбитражната процедура) и се счита за приключила, когато арбитражният комитет съобщи решението си на страните и на Комитета по търговията съгласно параграф 2 на член 14.8 (Решение на арбитражния комитет) или когато страните са постигнали взаимноприемливо решение съгласно член 14.15 (Взаимноприемливо решение).
 4. Никоя от разпоредбите на настоящата глава не възпрепятства дадена страна да налага преустановяването на изпълнението на задължения, разрешено от ОУС. Споразумението за СТО не може да се посочва като основание за възпрепятстване на страна да преустанови изпълнението на задължения по силата на настоящата глава.
 ЧЛЕН 14.22
 Срокове
 1. Освен когато е предвидено друго, всички срокове, посочени в настоящата глава, включително сроковете, в които арбитражните комитети обявяват решенията си, се изчисляват в календарни дни, като първият ден е денят, следващ действията или фактите, за които се отнасят.
 2. Всеки срок, посочен в настоящата глава, може да бъде изменен по взаимно съгласие на страните.
 ЧЛЕН 14.23
 Преразглеждане и изменение на настоящата глава
 Страните могат по решение на Комитета по търговията да изменят настоящата глава и приложения 14-A и 14-Б.
 ГЛАВА ПЕТНАДЕСЕТА
 МЕХАНИЗЪМ ЗА МЕДИАЦИЯ
 ЧЛЕН 15.1
 Цел и обхват
 1. Целта на настоящата глава е да улесни намирането на взаимноприемливо решение посредством комплексна и бърза процедура с помощта на медиатор.
 2. Освен когато е предвидено друго, настоящата глава се прилага за всяка мярка в обхвата на настоящото споразумение, която засяга неблагоприятно търговията или инвестициите между страните.
 РАЗДЕЛ А
 ПРОЦЕДУРА ПО МЕХАНИЗМА ЗА МЕДИАЦИЯ
 ЧЛЕН 15.2
 Искане на информация
 1. По всяко време преди започването на процедурата по медиация всяка страна може да поиска от другата страна писмена информация относно мярка, която засяга неблагоприятно търговията или инвестициите между страните. Страната, към която е отправено това искане, трябва да представи в срок от 20 дни писмен отговор.
 2. Когато отговарящата страна счита, че не е практически възможно да представи отговор в срок от 20 дни, тя съобщава на отправилата


text:
искането страна причините за практическата невъзможност да се отговори в този срок, както и прогноза за най-краткия срок, в който ще може да предостави отговор.
 ЧЛЕН 15.3
 Започване на процедурата
 1. Всяка от страните може по всяко време да поиска страните да започнат процедура по медиация. Такова искане се отправя към другата страна в писмена форма. Искането е достатъчно подробно, така че да представя ясно причините за загрижеността на отправящата искането страна и да:
 а)
 посочва конкретната спорна мярка;
 б)
 посочва предполагаемото неблагоприятно въздействие, което отправящата искането страна смята, че мярката оказва или ще окаже върху търговията или инвестициите между страните; и
 в)
 обяснява по какъв начин според отправящата искането страна това въздействие е свързано с тази мярка.
 2. Страната, към която е отправено такова искане, проявява добра воля по отношение на искането и го приема или отхвърля в писмена форма в срок от десет дни от неговото получаване.
 ЧЛЕН 15.4
 Избор на медиатор
 1. Страните полагат усилия да постигнат съгласие относно избора на медиатор не по-късно от 15 дни след получаване на отговор на искането, посочено в параграф 2 на член 15.3 (Започване на процедурата).
 2. Ако страните не могат да постигнат съгласие относно избора на медиатор в рамките на посочения срок, всяка от страните може да поиска от председателя на Комитета по търговията или от негов представител да избере медиатора чрез жребий от списъка, съставен съгласно параграф 2 на член 14.20 (Списъци на арбитрите). При тегленето на жребия имат право да присъстват представители на всяка от страните.
 3. Председателят на Комитета по търговията или негов представител избира медиатора в срок от пет работни дни от искането, посочено в параграф 2.
 4. Медиаторът не може да бъде гражданин на нито една от страните, освен ако страните не се договорят за друго.
 5. Медиаторът помага на страните по безпристрастен и прозрачен начин да получат яснота относно мярката и възможното ѝ неблагоприятно въздействие върху търговията и инвестициите, както и да постигнат взаимноприемливо решение. Приложение 14-Б се прилага mutatis mutandis по отношение на медиаторите. Правила 4—9 и правила 46—49 от приложение 14-А също се прилагат mutatis mutandis.
 ЧЛЕН 15.5
 Правила на процедурата по медиация
 1. В срок от 10 дни след назначаването на медиатор страната, поискала процедурата по медиация, представя на медиатора и на другата страна подробно описание на проблема в писмена форма, по-специално на функционирането на спорната мярка и нейното неблагоприятно въздействие върху търговията и инвестициите. В срок от 20 дни след датата на представяне на това описание другата страна може да представи в писмена форма своите коментари по отношение на описанието на проблема. Всяка от страните може да включи в своето описание на проблема или коментари всякаква информация, която счита за целесъобразна.
 2. Медиаторът може да реши кой е най-подходящият начин за изясняване на въпросната мярка и нейното евентуално неблагоприятно въздействие върху търговията и инвестициите. По-специално медиаторът може да организира срещи между страните, може да се консултира с тях заедно или поотделно, може да потърси помощ от съответните експерти и заинтересовани лица или да се консултира с тях, както и


text:
може да предоставя всякаква допълнителна подкрепа по искане на страните. Преди обаче да потърси помощ от съответните експерти и заинтересовани лица или да се консултира с тях, медиаторът се консултира със страните.
 3. Медиаторът може да даде съвет или може да предложи решение за обсъждане от страните, които могат да приемат или отхвърлят предложеното решение или да се споразумеят за друго решение. Медиаторът обаче не дава съвети или становища относно съвместимостта на спорната мярка с настоящото споразумение.
 4. Процедурата по медиация се осъществява на територията на страната, към която е отправено искането, или по взаимно съгласие — на друго място или по друг начин.
 5. Страните полагат усилия да стигнат до взаимноприемливо решение в срок от 60 дни от назначаването на медиатора. В очакване на окончателното споразумяване страните могат да вземат под внимание евентуални временни решения, особено ако мярката се отнася до нетрайни стоки.
 6. Взаимноприемливото решение може да бъде прието с решение на Комитета по търговията. Всяка страна може да предвиди, че изпълнението на такова решение зависи от извършването на всички необходими вътрешни процедури. Взаимноприемливите решения се правят обществено достояние. Публично оповестената версия обаче не може да съдържа информация, която някоя от страните е указала като поверителна.
 7. Процедурата по медиация се прекратява:
 а)
 с приемането на взаимноприемливо решение от страните — на датата на приемане;
 б)
 при постигане на взаимно съгласие между страните на който и да е етап от процедурата по медиация — на датата на постигане на такова съгласие;
 в)
 с писмена декларация на медиатора, след консултация със страните, че по-нататъшните усилия за осъществяване на медиация биха били безрезултатни — на датата на тази декларация; или
 г)
 с писмена декларация на една от страните след разглеждане на взаимноприемливи решения в рамките на процедурата по медиация и след като бъдат взети предвид всички съвети и предложени от медиатора решения — на датата на тази декларация.
 РАЗДЕЛ Б
 ИЗПЪЛНЕНИЕ
 ЧЛЕН 15.6
 Изпълнение на взаимноприемливо решение
 1. Когато страните са постигнали съгласие относно определено решение, всяка от тях предприема мерките, необходими за изпълнението на взаимноприемливото решение в уговорения за това срок.
 2. Изпълняващата страна уведомява писмено другата страна относно всички предприети стъпки или мерки за изпълнението на взаимноприемливото решение.
 3. По искане на страните медиаторът им предава в писмена форма проект на фактическия доклад, в който се обобщават: i) спорните мерки, предмет на процедурите; ii) следваните процедури; и iii) всички взаимноприемливи решения, постигнати като краен резултат от тези процедури, включително евентуални временни решения. Медиаторът предоставя на страните 15 дни за коментари по проектодоклада. След като разгледа коментарите, предоставени от страните в указания срок, медиаторът им представя в писмена форма окончателен фактически доклад в срок от 15 дни. Окончателният писмен фактически доклад не съдържа тълкувания на настоящото споразумение.
 РАЗДЕЛ В
 ОБЩИ РАЗПОРЕДБИ
 ЧЛЕН 15.7
 Отношение към уреждането на спорове
 1. Процедурата по медиация не накърнява правата и задълженията на страните съгласно четиринадесета глава (Уреждане на спорове).
 2. Процедурата по медиация не е предназначена да служи като основа за процедурите по уреждане на спорове съгласно настоящото или друго споразумение. В такива


text:
процедури по уреждане на спорове никоя от страните не може да се осланя на или да представя като доказателство, нито пък арбитражен комитет може да взема под внимание:
 а)
 позициите, възприети от дадена страна по време на процедурата по медиация;
 б)
 факта, че дадена страна е изразила желание да приеме решение относно мярка — предмет на медиацията; или
 в)
 съвети или предложения на медиатора.
 3. Без да се засягат разпоредбите на параграф 6 на член 15.5 (Правила на процедурата по медиация) и освен ако страните не се договорят за друго, всички стъпки на процедурата по медиация, включително всякакви дадени съвети или предложени решения, са поверителни. Всяка страна обаче може да направи обществено достояние факта, че е в ход процедура по медиация.
 ЧЛЕН 15.8
 Срокове
 Всеки срок, посочен в настоящата глава, може да бъде изменен по взаимно съгласие на страните.
 ЧЛЕН 15.9
 Разходи
 1. Всяка от страните заплаща собствените си разноски, произтичащи от участието ѝ в процедурата по медиация.
 2. Страните си поделят по равно разноските, произтичащи от всички организационни въпроси, включително възнаграждението и разноските за медиатора. Възнаграждението на медиатора трябва да бъде в съответствие с предвиденото в правило 10, буква б) от приложение 14-А.
 ЧЛЕН 15.10
 Преразглеждане
 Пет години след датата на влизане в сила на настоящото споразумение страните се консултират помежду си относно необходимостта от изменение на процедурата по медиация с оглед на техния опит в използването на процедурата по медиация и с оглед на разработването на съответен механизъм в рамките на СТО.
 ГЛАВА ШЕСТНАДЕСЕТА
 ИНСТИТУЦИОНАЛНИ, ОБЩИ И ЗАКЛЮЧИТЕЛНИ РАЗПОРЕДБИ
 ЧЛЕН 16.1
 Комитет по търговията
 1. С настоящото споразумение страните създават Комитет по търговията, който се състои от представители на страните.
 2. Комитетът по търговията провежда заседанията си последователно в Съюза или в Сингапур на всеки две години или без необосновано забавяне по искане на всяка от страните. Комитетът по търговията се председателства съвместно от члена на Европейската комисия, отговарящ за търговията и от министъра на търговията и промишлеността на Сингапур, или от съответните техни представители. Комитетът по търговията постига съгласие относно графика на своите заседания и определя своя дневен ред.
 3. Комитетът по търговията:
 а)
 гарантира, че настоящото споразумение действа правилно;
 б)
 осъществява надзор и улеснява изпълнението и прилагането на настоящото споразумение и насърчава неговите общи цели;
 в)
 осъществява надзор върху работата на всички специализирани комитети, работни групи и други органи, създадени по силата на настоящото споразумение;
 г)
 разглежда начини за допълнително засилване на търговските отношения между страните;
 д)
 без да се засягат четиринадесета глава (Уреждане на спорове) и петнадесета глава (Механизъм за медиация), полага усилия за решаване на проблеми, които могат да възникнат в области, обхванати от настоящото споразумение, или за разрешаване на спорове, които могат да възникнат във връзка с тълкуването или прилагането на настоящото споразумение; и
 е)
 разглежда всички други въпроси, които представляват интерес и са свързани с област, попадаща в обхвата на настоящото споразумение.
 4. Комитетът по търговията може:
 а)
 да реши да създаде или закрие специализирани комитети или да им разпредели отговорности, с изключение на факта, че предоставените на специализираните комитети правомощия да


text:
приемат правно обвързващи решения или да приемат изменения могат да бъдат изменени само съгласно процедурата за изменение, предвидена в член 16.5 (Изменения);
 б)
 да общува с всички заинтересовани страни, включително частния сектор и организациите на гражданското общество;
 в)
 да обсъжда предприемането на изменения към настоящото споразумение или да изменя разпоредби на настоящото споразумение в случаи, които са изрично предвидени в настоящото споразумение;
 г)
 да приема тълкувания на разпоредбите на настоящото споразумение, които са задължителни за страните и за всички органи, създадени по силата на настоящото споразумение, включително арбитражните комитети, посочени в четиринадесета глава (Уреждане на спорове);
 д)
 да приема решения или да отправя препоръки, както е предвидено в настоящото споразумение;
 е)
 да приема свой собствен процедурен правилник; и
 ж)
 при изпълнение на функциите си да предприема други дейности, за които страните могат да постигнат споразумение.
 5. Комитетът по търговията информира Съвместния комитет, създаден по силата на Споразумението за партньорство и сътрудничество, за дейностите на Комитета по търговията и на специализираните комитети, в зависимост от случая, на редовните заседания на Съвместния комитет.
 6. Като признават значението на прозрачността и откритостта, страните потвърждават своите съответни практики на разглеждане на мнения на граждани с цел използване на широк набор от гледни точки при прилагането на настоящото споразумение.
 ЧЛЕН 16.2
 Специализирани комитети
 1. С настоящото споразумение се създават следните комитети под егидата на Комитета по търговията:
 а)
 Комитетът по търговията със стоки;
 б)
 Комитетът по санитарните и фитосанитарните мерки (Комитетът по СФСМ);
 в)
 Комитетът по митническите въпроси; и
 г)
 Комитетът по търговията с услуги, инвестициите и обществените поръчки.
 2. Съставът, мандатът, задачите и, според случая, функциите на специализираните комитети са определени в съответните разпоредби на настоящото споразумение или от Комитета по търговията.
 3. Освен ако не е предвидено друго в настоящото споразумение, специализираните комитети обикновено провеждат своите заседания веднъж на всеки две години, на подходящото равнище, последователно в Съюза или в Сингапур, или без излишно забавяне по искане на всяка от страните или на Комитета по търговията. Те се председателстват съвместно от представители на страните. Специализираните комитети постигат съгласие относно графика на своите заседания и определят своя дневен ред.
 4. Специализираните комитети уведомяват Комитета по търговията за своя график и дневен ред достатъчно рано преди началото на своите заседания. Те докладват на Комитета по търговията за дейностите, извършени от тях, на всяко редовно заседание на Комитета по търговията. Създаването или съществуването на специализиран комитет не възпрепятства която и да е от страните да отнася директно всеки един въпрос за разглеждане до Комитета по търговията.
 ЧЛЕН 16.3
 Развитие на правната уредба в рамките на СТО
 При изменението на някоя от разпоредбите на Споразумението за СТО, която страните са включили в настоящото споразумение, страните се консултират помежду си чрез Комитета по търговията с оглед намирането на взаимноприемливо решение, когато това е необходимо. В резултат на този преглед страните могат по решение на Комитета по търговията съответно да изменят настоящото споразумение.
 ЧЛЕН 16.4
 Вземане на решения
 1. Страните могат да вземат решения в рамките на Комитета по търговията или специализиран комитет, когато това е предвидено в настоящото


text:
споразумение. Взетите решения в рамките на такъв комитет имат задължителна сила за страните, които предприемат необходимите мерки за прилагането на тези решения.
 2. Комитетът по търговията и специализираните комитети може да отправят препоръки в случаите, когато това е предвидено в настоящото споразумение.
 3. Комитетът по търговията и специализираните комитети изготвят своите решения и препоръки въз основа на постигнато съгласие между страните.
 ЧЛЕН 16.5
 Изменения
 1. Страните могат да се споразумеят да изменят настоящото споразумение. Измененията към настоящото споразумение влизат в сила, след като страните са обменили помежду си писмени уведомления, които удостоверяват, че са изпълнили своите съответни приложими законови изисквания и процедури, предвидени в акта за изменение.
 2. Независимо от параграф 1, страните могат в рамките на Комитета по търговията или на специализиран комитет да приемат решение за изменение на настоящото споразумение в случаите, предвидени в настоящото споразумение.
 ЧЛЕН 16.6
 Данъчно облагане
 1. Настоящото споразумение се прилага по отношение на данъчни мерки само доколкото такова прилагане е необходимо, за да бъдат приведени в действие разпоредбите на настоящото споразумение.
 2. Настоящото споразумение не засяга правата и задълженията на Съюза или на някоя от неговите държави членки, нито правата и задълженията на Сингапур, предвидени в данъчна спогодба между Съюза и Сингапур или между която и да е от държавите—членки на Съюза и Сингапур. В случай на несъответствие между настоящото споразумение и такава спогодба, последната има предимство по отношение на несъответствието. В случай на данъчна спогодба между Съюза и Сингапур или между която и да е от държавите—членки на Съюза и Сингапур, компетентните органи по тази спогодба са единствените, които носят отговорността за определяне на наличието на несъответствие между настоящото споразумение и тази спогодба.
 3. Никоя от разпоредбите на настоящото споразумение не възпрепятства страните при приемането или запазването в сила на данъчни мерки, които правят разграничение между данъкоплатци въз основа на рационални критерии, като например дали данъкоплатците се намират в еднакво положение, по-специално по отношение на мястото им на пребиваване или по отношение на мястото, в което е инвестиран капиталът им (79).
 4. Никоя от разпоредбите на настоящото споразумение не възпрепятстваща приемането или поддържането на каквато и да е мярка, която цели предотвратяване на избягването на данъци или отклонението от данъчно облагане в съответствие с данъчните разпоредби на спогодбите за избягване на двойното данъчно облагане или с други данъчни споразумения или с вътрешното данъчно законодателство.
 5.
 а)
 Никоя от разпоредбите на настоящото споразумение не възпрепятства Сингапур да приема или запазва в сила мерки за данъчно облагане, които са необходими, за да се защитят по-висши интереси в областта на обществената политика на Сингапур, произтичащи от неговите специфични териториални ограничения.
 б)
 Сингапур ще уведомява Съюза непосредствено след приемането на такива мерки , които ще бъдат незабавно обсъждани в рамките на Комитета по търговията с оглед постигането на взаимно разбиране.
 в)
 Когато тези мерки засягат общото равновесие на задължения, договорени между страните в рамките на настоящото споразумение, страните могат, по решение на Комитета по търговията, да променят списъците на специфичните си задължения поради тези мерки.
 ЧЛЕН 16.7
 Текуща сметка и движение на капитали
 1. Страните разрешават


text:
всички плащания и прехвърляния по текущата сметка на платежния баланс помежду си в свободно конвертируема валута (80), в съответствие с разпоредбите на член VIII от Учредителния договор на Международния валутен фонд, по отношение на операциите, които попадат в обхвата на настоящото споразумение.
 2. За целите на подпомагането на устойчива и сигурна рамка за дългосрочни инвестиции страните провеждат консултации с оглед улесняване движението на капитали между тях в рамките на обхвата на настоящото споразумение, и по-специално постепенната либерализация на капиталовата и финансовата сметка.
 ЧЛЕН 16.8
 Държавни инвестиционни фондове
 Всяка от страните насърчава своите държавни инвестиционни фондове да спазват общоприетите принципи и практики — принципите от Сантяго.
 ЧЛЕН 16.9
 Ограничения по отношение на защитните мерки за платежния баланс
 1. Когато някоя от страните изпитва сериозни затруднения, свързани с платежния баланс и външната финансова позиция, или е изправена пред заплаха от настъпването на такива, тя може да приеме или да запази в сила ограничителни мерки по отношение на движението на капитали, плащанията или прехвърлянията във връзка с търговията със стоки, услуги и правото на установяване.
 2. Страните полагат усилия за избягване прилагането на ограничителните мерки, посочени в параграф 1. Всички предприети или запазени в сила съгласно настоящия член ограничителни мерки трябва да са недискриминационни, с ограничен срок на действие и да не надхвърлят необходимото за справяне със затруднения, свързани с платежния баланс и с външната финансова позиция. Такива мерки са в съответствие с условията, установени в Споразумението за СТО, и отговарят на Учредителния договор на Международния валутен фонд, в зависимост от случая.
 3. Когато някоя от страните запазва в сила или приема ограничителни мерки или изменения на такива мерки, тя своевременно уведомява другата страна за тях.
 4. В случаите, в които ограниченията са приети или запазени в сила, незабавно се провеждат консултации в рамките на Комитета по търговията. При тези консултации следва да се оцени ситуацията по платежния баланс и приетите или запазени в сила ограничения съгласно настоящия член, като се вземат предвид, inter alia, фактори като:
 а)
 естеството и степента на затрудненията, свързани с платежния баланс и с външната финансова позиция;
 б)
 външната икономическа и търговска конюнктура; или
 в)
 други възможни корективни мерки.
 При консултациите се обръща внимание на съответствието на всякакви ограничителни мерки с параграфи 1 и 2. Всички констатации за статистически и други факти, представени от МВФ, във връзка с валутен обмен, парични резерви или платежен баланс, се приемат и заключенията на Комитета по търговията се основават на оценката на МВФ за платежния баланс и външната финансова позиция на съответната страна.
 ЧЛЕН 16.10
 Временни защитни мерки по отношение на движението на капитали и плащанията
 1. Когато при извънредни обстоятелства дадена страна среща сериозни затруднения или при наличието на опасност от възникването на такива затруднения за прилагането на икономическата и паричната политика или на валутната политика на тази страна, тя може да приеме временно защитни мерки по отношение на движението на капитали, плащанията или прехвърлянията. Тези мерки трябва да бъдат абсолютно необходими, в никакъв случай не могат да превишават период от шест месеца (81) и не могат да представляват средство за


text:
произволна или необоснована дискриминация между страната и субект, който не е страна по споразумението, при сходни обстоятелства.
 2. Страната, която приема защитните мерки, веднага уведомява другата страна и представя във възможно най-кратък срок график за тяхното премахване.
 ЧЛЕН 16.11
 Изключения, свързани със сигурността
 Никоя от разпоредбите в настоящото споразумение не може да се тълкува по начин, който да:
 а)
 изисква от която и да било страна да предоставя информация, разкриването на която тя счита за противоречащо на основните ѝ интереси за сигурност;
 б)
 възпрепятства дадена страна да предприеме действие, което тя счита за необходимо за защитата на основните ѝ интереси за сигурност:
 i)
 отнасящо се до производство на оръжие, боеприпаси и военни материали и търговия с такива стоки и материали и свързано с трафик на други стоки и материали, както и със стопански дейности, извършвани пряко или косвено за целите на снабдяването на военен обект;
 ii)
 отнасящо се до предоставянето на услуги, извършвано пряко или косвено с цел снабдяване с продоволствие на военно учреждение;
 iii)
 отнасящо се до материали, свързани с ядрения разпад или ядрения синтез или до материалите, от които те се извличат; или
 iv)
 предприето по време на война или друго извънредно положение в международните отношения, или за защита на обществена инфраструктура от решаващо значение (това се отнася за комуникационна, енергийна или водна инфраструктура, която осигурява основни стоки или услуги на широката общественост) от умишлени опити за повреждане или нарушаване на нейното функциониране;
 в)
 възпрепятства някоя от страните да предприеме действие с оглед на поддържането на международния мир и сигурност.
 ЧЛЕН 16.12
 Оповестяване на информация
 1. Никоя от разпоредбите на настоящото споразумение не може да се тълкува като изискваща от която и да е страна да предоставя поверителна информация, чието оповестяване би възпрепятствало правоприлагането или по друг начин би противоречало на обществения интерес, или би накърнило законни търговски интереси на определени публични или частни предприятия.
 2. Когато някоя от страните предостави на Комитета по търговията или на специализирани комитети информация, която се счита за поверителна съгласно нейните законови и подзаконови актове, другата страна третира информацията като поверителна, освен ако предоставящата информацията страна не поиска друго.
 ЧЛЕН 16.13
 Влизане в сила
 1. Настоящото споразумение се одобрява от страните в съответствие с техните собствени процедури.
 2. Настоящото споразумение влиза в сила на първия ден от месеца, следващ месеца, през който страните си разменят писмени уведомления, удостоверяващи, че те са изпълнили съответните приложими законови изисквания и процедури за влизането в сила на настоящото споразумение. Страните могат по взаимно съгласие да определят друга дата.
 3. Уведомленията се изпращат до генералния секретар на Съвета на Европейския съюз и до директора на отдел „Северна Америка и Европа“ в Министерството на търговията и промишлеността на Сингапур или съответните техни приемници.
 ЧЛЕН 16.14
 Срок на действие
 1. Настоящото споразумение се сключва за неопределен срок.
 2. Всяка от страните може да уведоми писмено другата страна за намерението си да прекрати прилагането на настоящото споразумение.
 3. Действието на настоящото споразумение се прекратява шест месеца след уведомлението съгласно параграф 2.
 4. В срок от 30 дни от изпращането на


text:
уведомлението по параграф 2, всяка от страните може да поиска консултации относно това дали прекратяването на действието на която и да било разпоредба от настоящото споразумение следва да влезе в сила на по-късна дата от предвидената съгласно параграф 3. Тези консултации започват в срок от 30 дни от момента на подаване на такова искане от някоя от страните.
 ЧЛЕН 16.15
 Изпълнение на задълженията
 Страните предприемат всякакви общи или специални мерки, които се изискват за изпълнението на техните задължения по силата на настоящото споразумение. Те следят за това дали целите, посочени в настоящото споразумение, са постигнати.
 ЧЛЕН 16.16
 Липса на непосредствено действие
 С цел постигането на по-голяма сигурност никоя от разпоредбите на настоящото споразумение не може да се тълкува като предоставяща права или налагаща задължения на лица, различни от правата и задълженията, възникнали между страните по силата на международното публично право.
 ЧЛЕН 16.17
 Приложения, допълнения, съвместни декларации, протоколи и договорености
 Приложенията, допълненията, съвместните декларации, протоколите и договореностите към настоящото споразумение са неразделна част от него.
 ЧЛЕН 16.18
 Взаимна обвързаност с други споразумения
 1. Настоящото споразумение представляват неразделна част от цялостните отношения между Съюза и неговите държави членки, от една страна, и Сингапур, от друга страна, уредени от Споразумението за партньорство и сътрудничество, и е част от една обща институционална рамка. То представлява специално споразумение, което привежда в действие търговските разпоредби на Споразумението за партньорство и сътрудничество.
 2. С цел постигането на по-голяма сигурност страните се споразумяват, че никоя от разпоредбите на настоящото споразумение не изисква от тях да действат по начин, който не е в съответствие със задълженията им по Споразумението за СТО.
 ЧЛЕН 16.19
 Бъдещи присъединявания към Съюза
 1. Съюзът уведомява без необосновано забавяне Сингапур за всяко заявление за присъединяване на трета държава към Съюза.
 2. В хода на преговорите между Съюза и държавата кандидат, която желае да се присъедини, Съюзът полага усилия да:
 а)
 предоставя по искане от Сингапур, доколкото е възможно, информация по всички въпроси в обхвата на настоящото споразумение; и
 б)
 взема предвид всички изразени съображения от Сингапур.
 3. Съюзът информира Сингапур при първа възможност относно резултатите от преговорите за присъединяване с държава кандидатка и уведомява Сингапур за влизането в сила на всеки договор за присъединяване към Съюза.
 4. В рамките на Комитета по търговията и в достатъчен срок преди датата на присъединяване на трета държава към Съюза, страните разглеждат възможните последици от присъединяването за настоящото споразумение. Страните могат по решение на Комитета по търговията да въведат необходимите корекции или преходни договорености.
 ЧЛЕН 16.20
 Териториално приложение
 1. Настоящото споразумение се прилага:
 а)
 по отношение на Съюза — на териториите, на които се прилагат Договорът за Европейския съюз и Договорът за функционирането на Европейския съюз, и съгласно условията, предвидени в тези договори; и
 б)
 по отношение на Сингапур — на нейната територия.
 Позоваванията на „територия“ в настоящото споразумение се разбират в този смисъл, освен ако изрично не е предвидено друго.
 2. Що се отнася до разпоредбите относно тарифното третиране на стоки, настоящото споразумение се прилага също така и във връзка с онези области от митническата територия на Съюза,


text:
които не попадат в обхвата на параграф 1, буква а).
 ЧЛЕН 16.21
 Автентични текстове
 Настоящото споразумение е съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като текстовете на всички езици са еднакво автентични.
 Съставено в Брюксел на деветнадесети октомври две хиляди и осемнадесета година.
 Hecho en Bruselas, el diecinueve de octubre de dos mil dieciocho.
 V Bruselu dne devatenáctého října dva tisíce osmnáct.
 Udfærdiget i Bruxelles den nittende oktober to tusind og atten.
 Geschehen zu Brüssel am neunzehnten Oktober zweitausendachtzehn.
 Kahe tuhande kaheksateistkümnenda aasta oktoobrikuu üheksateistkümnendal päeval Brüsselis.
 Έγινε στις Βρυξέλλες, στις δέκα εννέα Οκτωβρίου δύο χιλιάδες δεκαοκτώ.
 Done at Brussels on the nineteenth day of October in the year two thousand and eighteen.
 Fait à Bruxelles, le dix-neuf octobre deux mille dix-huit.
 Sastavljeno u Bruxellesu devetnaestog listopada godine dvije tisuće osamnaeste.
 Fatto a Bruxelles, addì diciannove ottobre duemiladiciotto.
 Briselē, divi tūkstoši astoņpadsmitā gada deviņpadsmitajā oktobrī.
 Priimta du tūkstančiai aštuonioliktų metų spalio devynioliktą dieną Briuselyje.
 Kelt Brüsszelben, a kétezer-tizennyolcadik év október havának tizenkilencedik napján.
 Magħmul fi Brussell, fid-dsatax-il jum ta' Ottubru fis-sena elfejn u tmintax.
 Gedaan te Brussel, negentien oktober tweeduizend achttien.
 Sporządzono w Brukseli dnia dziewiętnastego października roku dwa tysiące osiemnastego.
 Feito em Bruxelas, em dezanove de outubro de dois mil e dezoito.
 Întocmit la Bruxelles la nouăsprezece octombrie două mii optsprezece.
 V Bruseli devätnásteho októbra dvetisícosemnásť.
 V Bruslju, dne devetnajstega oktobra leta dva tisoč osemnajst.
 Tehty Brysselissä yhdeksäntenätoista päivänä lokakuuta vuonna kaksituhattakahdeksantoista.
 Som skedde i Bryssel den nittonde oktober år tjugohundraarton.
 За Европейския съюз
 Рог la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 За Република Сингапур
 Por la República de Singapur
 Za Singapurskou republiku
 For Republikken Singapore
 Für die Republik Singapur
 Singapuri Vabariigi nimel
 Για τη Δημοκρατία της Σινγκαπούρης
 For the Republic of Singapore
 Pour la République de Singapour
 Za Republiku Singapur
 Per la Repubblica di Singapore
 Singapūras Republikas vārdā –
 Singapūro Respublikos vardu
 A Szingapúri Köztársaság részéről
 Għar-Repubblika ta' Singapore
 Voor de Republiek Singapore
 W imieniu Republiki Singapuru
 Pela República de Singapura
 Pentru Republica Singapore
 Za Singapurskú republiku
 Za Republiko Singapur
 Singaporen tasavallan puolesta
 För Republiken Singapore
 (1) Понятието „физическо лице“ включва физически лица, пребиваващи постоянно в Латвия, които не са граждани на Латвия или на друга държава, но имат право по силата на законите и разпоредбите на Латвия да получат паспорт за не-граждани („паспорт за чужденци“).
 (2) „Консулски операции“ означава процедурата за получаване от консул на страна вносител на територията на страната износител или на територията на трета страна на консулска фактура или консулска виза за търговска фактура,


text:
сертификат за произход, манифест, декларация от спедитора или всякакви други митнически документи във връзка с вноса на тези стоки.
 (3) За целите на настоящия член „процедури по неавтоматично лицензиране на вноса“ означава процедурите за лицензиране, при които одобрение на заявлението не се предоставя на всички физически или юридически лица, които отговарят на изискванията на съответната страна за осъществяване на операции по внос или износ, включващи стоки, предмет на процедури по лицензиране.
 (4) Самият факт, че се изисква виза за физически лица от дадена държава, но не и за физически лица от други държави, не се разглежда като обезсилване или накърняване на ползите по конкретен ангажимент.
 (5) „Централно управление“ означава главното управление, където се вземат крайните решения.
 (6) Съюзът разбира, че понятието „ефективна и непрекъсната връзка“ с икономиката на държава — членка на Съюза, залегнало в член 54 от Договора за функционирането на Европейския съюз (наричан по-долу „ДФЕС“) е равностойно на понятието за „съществена стопанска дейност“. Съответно, за юридическо лице, регистрирано в съответствие със законодателството на Сингапур и на което само седалището или централното управление се намира на територията на Сингапур, Съюзът предоставя благоприятното третиране съгласно настоящото споразумение само ако това юридическо лице има ефективна и непрекъсната връзка с икономиката на Сингапур.
 (7) Без да се засяга обхватът от дейности, които могат да бъдат считани като част от „каботажа“ съгласно съответното национално законодателство, националният морски каботаж по настоящата глава обхваща пътническия или товарния транспорт между пристанище или точка, разположена в държава — членка на Съюза, и друго пристанище или точка, разположена в същата държава — членка на Съюза, включително върху нейния континентален шелф, както е посочено в Конвенцията на Организацията на обединените нации по морско право (наричана по-долу „КООНМП“), както и трафика, който започва и завършва в същото пристанище или точка, разположена в държава — членка на Съюза.
 (8) Параграф 2, буква а) включва мерки, които изискват доставчикът на услуги от другата страна да е установен по смисъла на буква г) на член 8.8 (Определения) или да пребивава на територията на съответната страна като условие за трансгранично предоставяне на услуги.
 (9) Тази буква не обхваща мерки на която и да е от страните, които ограничават вложените средства за предоставяне на услуги.
 (10) Когато стопанската дейност не се извършва пряко от дадено юридическо лице, а чрез други форми на установяване, като например клон или представителство, на предприемача (т.е. юридическото лице) чрез такова установяване все пак се предоставя третиране като това на предприемачите съгласно настоящото споразумение. Такова третиране обхваща установяването, чрез което се извършва стопанската дейност, и не е необходимо да обхваща никакви други части на предприемача, намиращи се извън територията, на която се извършва стопанската дейност.
 (11) За повече яснота, дъщерно дружество на юридическо лице от една от страните може също така да се отнася до юридическо лице, което е дъщерно дружество на друго дъщерно дружество на юридическо лице от тази страна.
 (12) С цел постигането на по-голяма сигурност обработката на ядрени материали обхваща всички дейности, включени в Международната стандартна отраслова класификация на стопанските дейности, съставена от Статистическата служба на Организацията на